钦定古今图书集成/明伦汇编/氏族典/第035卷 > 《廖用贤尚友录》 > 龚元祥
## 钦定古今图书集成/明伦汇编/氏族典/第035卷 > 《廖用贤尚友录》 > 龚元祥

按《明外史龚元祥传》：“元祥，字子祯，长洲人，举于乡。崇
祯四年，为霍山教谕，厉廉隅，以名教自任，与训导姚
允恭友善。八年，贼陷凤阳，元祥急偕县令为守御备。
贼掩至，令即逸去，元祥督士民固守。或劝之避，元祥
慨然曰：‘食禄而违其难，不忠；临危而弃其城，不义。吾
平日讲说者谓何？倘不测，死尔’！及贼陷城，元祥整衣”
冠危坐。贼至，侃侃谕以大义。贼欲屈之，厉声曰：“死即
死，贼辈何敢辱我！”贼怒，执之去，骂不绝口，遂遇害。子
炳衡，号呼骂贼，贼又杀之。阅五日，允恭敛其尸，即自
缢。适令至，解免。越日，贼复入，允恭卒死之。事闻，赠元
祥国子助教，建祠曰《忠孝》，以其子配允恭，亦被旌。